Et lille fly med tre personer om bord er styrtet ned i et hus i byen Union Vale, der ligger i den amerikanske delstat New York.



Ulykken skete lørdag eftermiddag omkring klokken 16.30 lokal tid.

To personer har mistet livet i ulykken, hvor flyet af typen Cessna 303 styrtede ned i et toetagers hus.

Den ene omkomne er en af personerne, der var om bord på flyet. Det fortæller Steven Nevel, der er talsmand for politiet. De to øvrige på flyet blev kvæstet i ulykken.



I huset, som flyet styrtede ned i, var der tre personer.



Mens den ene beboer har mistet livet, er en anden alvorligt kvæstet. Den tredje er umiddelbart ikke fundet.

Arbejdet på ulykkesstedet er blevet besværliggjort for politi og redningsarbejdere, da huset brød i brand som følge af flystyrtet.

Det lykkedes tre hunde i huset at undslippe flammerne, der har fortæret store dele af huset.

Det lille fly havde motorproblemer kort inden styrtet, oplyser Paul Dequarto, der er ansat ved politiet. Han kunne ikke sige yderligere om, hvad der kan have forårsaget det dødelige styrt.



/ritzau/AP